**PROCES-VERBAL AL ŞEDINŢEI ORDINARE CONSILIULUI LOCAL ŞIMAND DIN DATA DE 28.12.2018**

Încheiat azi, 28.12.2018, cu ocazia şedinţei ordinare a Consiliului Local Şimand, convocată prin Dispoziţia Primarului nr.211/21.12.2018.

**ORDINE DE ZI:**

**1. PROIECT DE HOTĂRÂRE PRIVIND ALEGEREA PREŞEDINTELUI DE ŞEDINŢĂ.**

**INIŢIATOR, PRIMAR DEMA FLORIN-LIVIU**

**2.PROIECT DE HOTĂRÂRE PRIVIND APROBAREA ORDINII DE ZI A ŞEDINŢEI ORDINARE DIN DATA DE 28.12.2018.**

**INIŢIATOR, PRIMAR DEMA FLORIN-LIVIU**

**3.PROIECT DE HOTĂRÂRE PRIVIND APROBAREA PROCESULUI-VERBAL AL ŞEDINŢEI ORDINARE DIN DATA DE 28.11.2018.**

**INIŢIATOR, PRIMAR DEMA FLORIN-LIVIU**

**4.PROIECT DE HOTĂRÂRE PRIVIND APROBAREA NIVELURILOR IMPOZITELOR ŞI TAXELOR LOCALE PE ANUL 2019.**

**INIŢIATOR, PRIMAR DEMA FLORIN-LIVIU**

**5.PROIECT DE HOTĂRÂRE PRIVIND APROBAREA LISTEI FINALE DE PRIORITĂŢI, PRIVIND SOLUŢIONAREA CERERILOR, ÎN VEDEREA REPARTIZĂRII PRIN ÎNCHIRIERE A LOCUINŢELOR DIN FONDUL LOCATIV ADMINISTRAT DE PRIMĂRIA COMUNEI ŞIMAND.**

**INIŢIATOR, PRIMAR DEMA FLORIN-LIVIU**

**6.PROIECT DE HOTĂRÂRE PRIVIND APROBAREA STRATEGIEI LOCALE DE DEZVOLTARE A SERVICIILOR SOCIALE, LA NIVELUL COMUNEI ŞIMAND,PENTRU PERIOADA 2019-2024.**

**INIŢIATOR, PRIMAR DEMA FLORIN-LIVIU**

**7.DIVERSE.**

**INIŢIATOR, PRIMAR DEMA FLORIN-LIVIU**

La şedinţă sunt prezenţi 11 consilieri din cei 13 în funcţie. Sunt absenţi domnii consilieri Groza Petru şi Rus Elisabeta.

La şedinţă participă d-nul Primar Dema Florin-Liviu, doamna Secretar Brîndaş Lavinia, d-na Milaș Marcela-Voichița, consilier compartiment asistență socială şi d-nul Luţai Ion.

Preşedinte de şedinţă este domnul Bodnariu Sorin.

1.**PROIECT DE HOTĂRÂRE PRIVIND ALEGEREA PREŞEDINTELUI DE ŞEDINŢĂ.**

**INIŢIATOR, PRIMAR DEMA FLORIN-LIVIU**

d-nul președinte Sodinca: Ținând cont, că au expirat cele 3 luni pentru care am fost ales președinte de ședință, vă rog să faceți propuneri pentru un nou președinte de ședință.

d-nul consilier Dudaș: Propun pe d-nul consilier Bodnariu Sorin.

**d-nul președinte Sodinca supune la vot propunerea d-nului consilier Dudaș, privind alegerea d-nului consilier Bodnariu Sorin,**ca preşedinte de şedinţă pentru următoarele trei luni, aceasta fiind aprobată **cu 11 voturi pentru(Barna, Bodnariu, Bogdan, Capra, Ciobotă, Dudaș, Fruja, Lihor, Neamți, Pocioian, Sodinca), devenind astfel Hotărârea nr.89.**

**2.PROIECT DE HOTĂRÂRE PRIVIND APROBAREA ORDINII DE ZI A ŞEDINŢEI ORDINARE DIN DATA DE 28.12.2018.**

**INIŢIATOR, PRIMAR DEMA FLORIN-LIVIU**

**d-nul consilier Bogdan:** Până să supuneți la vot, aș avea câteva aspecte legate de ordinea de zi. O să încerc să fiu foarte scurt. Fiind la final de an 2018, aș dori să fac câteva observații asupra modului de desfășurare a ședințelor de Consiliu local, din acest an, văzute din punctul meu de vedere, și nu din punctul altcuiva. Consilierii locali care fac parte din acest Consiliu local, au manifestat întotdeauna, o toleranță excesivă, în tratarea aspectelor care au stat la baza momentului transmiterii documentațiilor, aferente ședințelor de Consiliu local, indiferent de cauze și indiferent de ora transmiterii materialelor. Nu a contat faptul că am primit materialele la orele 21, 22 sau chiar mai târziu. Dar niciodată nu mi-am permis, să mă prezint la ședințele Consiliului local, nepregătit, sau fără să studiez legalitatea celor propuse.

Astăzi, pentru prima dată, nu am putut face acest lucru, în mod corespunzător, și cred că același aspect este valabil și pentru ceilalți consilieri locali, și asta nu din cauza mea, ci datorită faptului, că am primit documentația aferentă acestei ședințe ordinare, cu 44 de ore înainte de ora desfășurării ședinței, și nu cu cel puțin 5 zile, așa cum prevede Legea 215/2001. Nu ar fi constituit o problemă, dacă am fi primit documentația înainte de Crăciun, nu în a doua zi a sfintei sărbători a Crăciunului, atunci când unii dintre noi, ne dorim, nu să mergem la distracții, ci să fim măcar acasă, aproape de cei dragi. Cunoaștem cu toții faptul, că în anul 2017, am fost convocați la Prefectura județului Arad, pentru a da lămuriri scrise, în legătură cu transmiterea documentațiilor pentru ședințe, și asta ca urmare a unei sesizări.

La momentul respectiv, noi, consilierii locali, deși am cunoscut situația de fapt, am încercat să aplanăm orice conflict, și să mergem mai departe, pe considerentul că lucrurile se pot îndrepta. Astăzi, lucrurile apărute în anul 2017, se întorc împotriva noastră, din diferite considerente.

Referitor la data convocată pentru desfășurarea acestei ședințe, nu înțeleg de ce Primăria comunei Șimand, nu a programat această ședință în perioada 19-21.12.2018, în condițiile în care ultimul document care a stat la baza inițierii acestor proiecte de hotărâri, a fost redactat și înregistrat la data de 18.12.2018. Intervalul de timp de luna aceasta, dintre data transmiterii documentației și data desfășurării ședinței, nu se încadrează nici pentru ședință ordinară, nici măcar pentru ședință extraordinară ci, mai degrabă, pntru ședință de îndată. Dar nimeni nu își face probleme, pe considerentul, că nu o să putem face dovada primirii documentației, din cauza faptului, că nu am semnat și datat nici un convocator.

În final, doresc să subliniez faptul, că datorită încălcării prevederilor Legii nr.215/2011, actualizată, cu modificările și completările ulterioare, cu privire la termenul de convocare și punerea la dispoziție a materialelor înscrise pe ordinea de zi, comisia juridică, nu a acordat nici un aviz, în acest sens, iar ținând cont de caracterul de repetabilitate, atât astăzi, cât și în viitor, îmi voi exprima opțiunea asupra proiectelor propuse pe ordinea de zi,în funcție de timpul ce mi se va acorda pentru aprofundarea documentelor transmise, care nu poate fi mai mic decât prevede legea.

**D-nul președinte Bodnariu** supune **la vot proiectul de hotărâre privind aprobarea ordinii de zi,acesta fiind votat cu 10 voturi pentru( Barna, Bodnariu, Bogdan, Capra, Ciobotă, Dudaș, Fruja, Neamți, Pocioian,Sodinca) și o abținere(Lihor),devenind astfel Hotărârea nr.90.**

**3.PROIECT DE HOTĂRÂRE PRIVIND APROBAREA PROCESULUI-VERBAL AL ŞEDINŢEI ORDINARE DIN DATA DE 28.11.2018.**

**INIŢIATOR, PRIMAR DEMA FLORIN-LIVIU**

**d-nul preşedinte Bodnariu: Dacă aveți propuneri sau opinii care nu au fost menționate în conținutul procesului verbal, vă rog să le expuneți.**

**d-nul consilier Lihor:Eu în mod normal ar trebui să mă abțin, dar fără să cunosc ce prevede procesul verbal, sunt totuși pentru, pentru că până la acest punct, nu cred că afectează cu nimic dacă mă abțin sau sunt pentru. Spun asta, pentru că eu în momentul de față sunt în concediu, ar trebui să fiu plecat, aș fi fost plecat, dar din respect pentru mai multe persoane, printre care decedatul Țăran Marin, am venit la înmormântarea acestuia, cu ceilați colegi, cu care ar fi trebuit să fiu plecat la Arieșeni. De aceea sunt eu azi de față.Altfel, nu eram prezent. Așadar, trebuie să mă abțin totuși, și corect ar fi pentru mine să mă abțin, fiindcă nu cunosc nimic din ceea ce este pe ordinea de zi, neavând când să studiez și de pe ce.**

**d-nul consilier Ciobotă:Procesul verbal de la ședința trecută este cam un sfert din întregul material. Înseamnă că noi suntem extrem de focoși la vorbă. Până aici am citit și eu. Procesul verbal l-am luat ca și pe un extemporal. Este bine scris, enorm de mult, este prea stufos.**

**D-nul președinte Bodnariu supune la vot proiectul de hotărâre, privind aprobarea procesului-verbal al şedinţei din data de 28.12.2018, acesta fiind votat cu 8 voturi pentru(Barna, Bodnariu, Bogdan, Capra, Ciobotă, Dudaș, Fruja, Sodinca), şi 3 abţineri(Lihor, Neamți și Pocioian), devenind astfel Hotărârea nr.91.**

**4.PROIECT DE HOTĂRÂRE PRIVIND APROBAREA NIVELURILOR IMPOZITELOR ŞI TAXELOR LOCALE PE ANUL 2019.**

**INIŢIATOR, PRIMAR DEMA FLORIN-LIVIU**

**d-nul consilier Bogdan: Comisia juridică neavând la dispoziție timpul necesar apofundării materialelor transmise, nu a emis nici un aviz.**

**d-nul consilier Barna: Referitor la taxa PSI, ar trebui să schimbăm câteva lucruri. Ar trebui să fie prezentă și d-na Chiș, pentru că aceasta a întocmit referatul.**

**D-nul președinte Bodnariu: Îmi pare rău că d-na Chiș nu este prezentă, ar fi trebuit să fie aici lângă noi, pentru a ne da explicații. Avem aici o adresă, la care aș dori să îi dea citire d-nul Primar. D-nul Primar dă citire adresei nr.93/21.12.2018, a S.C. EUFLORAL-ECO S.R.L, prin care se solicită aprobarea instituirii taxei de mediu, începând cu 01.01.2019.**

**D-nul președinte Bodnariu: Având în vedere că d-na Chiș nu este prezentă, ce propuneri aveți?**

**d-nul consilier Bogdan: Încă o dată, vreau să scot în evidență faptul că nu am avut timp suficient să mă pregătesc și de aceea vin și pun anumite întrebări. Dacă știe cineva să îmi spună, sau nu, dacă nivelul taxelor propuse pentru anul 2019, este același cu al anului 2018?**

**d-nul Primar: Sunt la același nivel. Eu i-am spus d-nei Chiș să vină la ședință, dar dânsa mi-a spus că pentru ce să vină, că taxele sunt tot aceleași.**

**D-nul consilier Bogdan: Mă bucur că se întâmplă așa. Totuși, am o nelămurire. HCL nr.119/28.11.2017, prin care s-au stabilit taxele pentru anul 2018, și care este postată pe site-ul Primăriei, cred că nu este un draft, ci hotărârea în sine. Mi-am permis, în timpul scurt pe care la-m avut la dispoziție, să confrunt ce scrie în anexa de la respectiva HCL și ce scrie în aceste propuneri, și surpriza cea mare a fost că sunt diferențe. Dacă vă uitați la pag. 12, la taxa pentru eliberarea certificatelor, avizelor și autorizațiilor, nu e vorba că e diferență de 3 lei, este vorba că nu este la nivelul de anul trecut. La pag. 14, ni se spune că anul trecut a fost 25 lei/bucată/atestat de producător și 25 lei carnet de comercializare și la fel se propune și în anul 2019. M-am uitat în anexa de la HCL 19, era 5 lei cu 10 lei.**

**d-nul Primar: În anul 2018, s-a majorat prețul carnetului de comercializare și a atestatului de producător.**

**d-nul consilier Lihor: Am și eu o reamintire la adresa domniilor voastre. Dacă rețineți, anul trecut, mi-am permis, deși am fost printre cel mai tânăr dintre consilieri, să solicit în ce măsură, ar fi posibil, să reducem, cât se poate, și dacă se poate, fără să afectăm bugetul local și alte activități, anumite taxe și impozite, la bunuri imobile și mai ales mobile. Mi s-a răspuns cu o rugăminte să nu insist, că să vedem cum ne închidem în anul 2018. Am acceptat, cu promisiunea că voi reveni data viitoare, adică acuma, dacă constatăm că ne vom închide cât de cât acceptabil. Eu vin să întreb, considerați, că în beneficiul și ajutorul cetățenilor, pentru bunurile imobile, și mai ales mobile, care nu sunt puține în Șimand, putem să ne gândim nu doar la majorarea taxelor, care am înțeles că rămân la nivelul anului 2018, ci chiar la o eventuală reducere?**

**D-nul președinte Bodnariu:Puteți să veniți cu propuneri.**

**d-nul consilier Lihor: Sunteți de acord de această dată cu această propunere?**

**D-nul președinte Bodnariu:domnul consilier Lihor, veniți cu propuneri și le vom supune la vot.**

**D-nul președinte Bodnariu:Domnule Primar, ce propuneri aveți în legătură cu taxa de salubrizare?**

**d-nul Primar: Să o majorăm.**

**d-nul viceprimar Sodinca:Trebuie să introducem taxa de mediu, pentru că nu vor să ne mai facă salubrizarea. Ne lasă cu gunoiul la stradă.**

**D-nul președinte Bodnariu:Și ce propuneți domnule viceprimar?**

**d-nul viceprimar Sodinca:Propun să majorăm taxa de salubrizare de la 5,95 lei/persoană la 6,95 lei /persoană, până când va intra în vigoare Masterplanul.**

**D-nul președinte Bodnariu:Mi se pare extrem de mult 7 lei.**

**d-nul consilier Barna: Referitor la taxa PSI. Propun următoarea formulare:“Toate societăţile comerciale şi agricole care au activităţi pe raza comunei Şimand să plătească toate 100 lei. Nu este normal ca acele societăţi comerciale care nu au activităţi pe raza comunei Şimand, chiar dacă au un bun, mobil sau imobil, să plătească 100 de lei, taxa PSI. Ei oricum plătesc taxe şi impozite şi pe acel mobil sau imobil.**

**d-nul consilier Fruja: Toate intră la 100 de lei, pentru că nu poţi să ai o firmă în Şimand, dacă nu ai sediu în Şimand.**

**d-nul consilier Barna: Ai sediul social în Şimand, dar dacă ai punct de lucru în altă parte, de ce să plăteşti taxa PSI? Este o societate care nu îşi desfăşoară activitatea pe raza comunei Şimand.**

**D-nul președinte Bodnariu supune la vot propunerea domnului consilier Barna, aceasta fiind respinsă cu 2 voturi pentru(Ciobotă şi Barna) şi 9 abţineri( Bodnariu, Bogdan, Capra, Dudaş, Fruja,Lihor, Neamți, Pocioian, Sodinca).**

**D-nul președinte Bodnariu supune la vot proiectul de hotărâre, acesta fiind respins cu cu 4 voturi pentru(Barna,Fruja, Pocioian,Sodinca), şi 7 abţineri(Bodnariu, Bogdan, Capra, Ciobotă, Dudaş,Lihor, Neamți).**

**5.PROIECT DE HOTĂRÂRE PRIVIND APROBAREA LISTEI FINALE DE PRIORITĂŢI, PRIVIND SOLUŢIONAREA CERERILOR, ÎN VEDEREA REPARTIZĂRII PRIN ÎNCHIRIERE A LOCUINŢELOR DIN FONDUL LOCATIV ADMINISTRAT DE PRIMĂRIA COMUNEI ŞIMAND.**

**INIŢIATOR, PRIMAR DEMA FLORIN-LIVIU**

**d-nul consilier Dudaş: Nu am reuşit să citesc documentaţia.**

**d-nul Primar: Domnule consilier Dudaş, acest proiect este deja a treia oară înscris pe ordinea de zi.**

**d-nul consilier Lihor: Cu tot respectul, a fost pusă de 2 ori pe ordinea de zi cu diferenţe. Cu tot respectul pentru d-nul Luţai, trebuie să refuz a doua oară, pentru că nu am avut timp să mă pregătesc cum trebuie. Data viitoare voi fi pentru omul acesta, pe care îl plimbaţi degeaba.**

**d-na secretar: domnule consilier Lihor, de când sunteţi consilier local, aţi iniţiat un singur proiect de hotărâre şi nici măcar pe acela, nu l-aţi întocmit cum trebuie. Aţi spus că sunteţi plecat şi nu veţi veni la şedinţă. Măcar fiţi sincer.**

**d-nul consilier Lihor: Am venit pentru înmormântare, altfel nu eram prezent. Nu sunt nici laş, nici nu mă ascund de nimeni. Vin şi îmi susţin ceea ce fac şi ce vorbesc.**

**D-nul președinte Bodnariu supune la vot proiectul de hotărâre, acesta fiind respins cu cu 3 voturi pentru(Barna,Fruja, Sodinca), şi 8 abţineri(Bodnariu, Bogdan, Capra, Ciobotă, Dudaş,Lihor, Neamți, Pocioian).**

**6.PROIECT DE HOTĂRÂRE PRIVIND APROBAREA STRATEGIEI LOCALE DE DEZVOLTARE A SERVICIILOR SOCIALE, LA NIVELUL COMUNEI ŞIMAND,PENTRU PERIOADA 2019-2024.**

**INIŢIATOR, PRIMAR DEMA FLORIN-LIVIU**

**d-na Milaş: În luna ianuarie vom avea de aprobat Planul anual şi ni se cere să avem şi strategia aprobată, că altfel vom fi amendaţi.**

**D-nul președinte Bodnariu supune la vot proiectul de hotărâre, acesta fiind respins cu cu 6 voturi pentru(Ciobotă,Barna,Dudaş, Fruja, Pocioian,Sodinca), şi 5 abţineri(Bodnariu, Bogdan, Capra, Lihor, Neamți).**

**7.DIVERSE.**

**INIŢIATOR, PRIMAR DEMA FLORIN-LIVIU**

**d-nul consilier Dudaş: Am mai discutat în anul 2014 şi în anul 2016. Noi avem o baltă aici. Putem face o pescărie.Se pot face cel puţin 100 de milioane pe lună. Dacă este nevoie, aduc 200-300 de semnături.**

**d-nul Primar: Sunt făcute demersurile pentru a ne întabula pe aceasta.**

**d-nul consilier Dudaş: Staţia de autobuz vizavi cu grădiniţa din Şimandul de Sus, am măsurat-o astăzi, poate să intre mai înăuntru un metru şi jumătate, pentru că în momentul de faţă ocupă carosabilul.**

**d-nul viceprimar: Am discutat eu cu d-nul Ujoc şi când se face timp frumos o să rezolvăm problema.**

**d-nul consilier Dudaş: La dispensarul veterinar, burlanul este căzut, este rupt, cade numai apă pe trotuar şi sunt şi nişte ţigle căzute.**

**d-nul consilier Neamţi: Am o propunere şi dacă necesită, vom scoate şi o hotărâre de Consiliu. Cum avut şi anul trecut problemă cu trotuarul înspre Satu-Nou, avem şi acuma problemă cu trotuarul de la Şimandul de Sus.Dacă constructorul nu poate să îl termine, în timp util, să nu îl înceapă.Eu am trecut pe acolo. Dacă va necesita, scoatem o hotărâre şi contractul cu constructorul când se face, să se termine, nu să rămână peste iarnă aşa.**

**d-nul consilier Capra: M-am întâlnit cu Marius Cioban într-o zi şi era foarte agitat, întrucât canalizarea de la grădiniţă se scurge la el pe proprietate.**

**d-nul Primar: Nu este adevărat. Atât eu cât şi d-nul viceprimar am fost acolo şi nu este adevărat.**

**d-nul consilier Pocioian: Cred că în fiecare an am venit cu un lucru, pe care din nou îl amintesc, să vedem ce putem face pentru construcţia de la fosta şcoală din Satu-Nou.Am cerut de multe ori să vedem stadiul, documentaţia, care este proprietarul şi a trecut un an de zile şi nu s-a făcut nimic.Am cerut să se îngrădească acel loc de joacă, pentru că este singurul loc de joacă pentru Sat-Nou.Nu ştiu de ce, de multe ori atunci când am cerut ceva pentru Satu-Nou, s-a amânat, s-a refuzat sau a crezut cineva că sunt mofturi.**

**d-nul consilier Lihor: Ca să nu fiu doar critic, vreau să felicit sincer, pentru activitatea cu iluminatul public, dar rugămintea mea este să se ţină cont, atunci când va permite vremea, între Marica Berar şi mătuşa Căpucean, calea este spartă, este distrusă, ar trebui să vedem ce putem face.**

**d-nul consilier Pocioian: Problemele se rezolvă dacă se discută. Dacă se încarcă facebook-ul cu tot felul de prostii, numai se agită oamenii.**

**d-nul Primar: Îmi cer scuze pentru ceea ce s-a întâmplat la această şedinţă. Vă garantez eu, că începând de la Primar şi până la ultimul muncitor, când este de venit la şedinţă, vom veni.Altă problemă. Dacă pentru unii dintre dumneavoastră, a început campania electorală, mi se pare că este prea repede. Atunci când faceţi nişte afirmaţii, pe facebook, să le susţineţi cu argumente. Venim şi spunem doar ce vrem noi, ca să dea bine la electorat. Despre dumneavoastră este vorba domnule consilier Lihor. Comunitatea din Şimand nu sunt doar bităuanii.**

Epuizându-se punctele de pe ordinea de zi, **preşedintele de şedinţă încheie lucrările şedinţei ordinare din data de 28.12.2018,** drept pentru care am încheiat prezentul proces-verbal.

**Preşedinte de şedinţă, Avizat de legalitate,**

**Bodnariu Sorin Secretar Brîndaş Lavinia**